傷王七秘書監寄呈揚州陸長史通簡府僚廣陵以廣好事
作者：宋之問
朝代：唐

paragraphs: 王氏貴先宗，衡門棲道風。
傳心晤有物，秉化遊無窮。
學奧九流異，機玄三語同。
書乃墨場絕，文稱詞伯雄。
白屋藩魏主，蒼生期謝公。
一祗賢良詔，遂謁承明宮。
補衮望奚塞，尊儒位未充。
罷官七門裏，歸老一丘中。
嘗忝長者轍，微言私謂通。
我行會稽郡，路出廣陵東。
物在人已矣，都疑淮海空。